ELŐTERJESZTÉS

**Szombathely Megyei Jogú Város Közgyűlésének 2019. november 28-i ülésére**

**Javaslat Szombathely Megyei Jogú Város Önkormányzata tulajdonában lévő gazdasági társaságokat érintő döntések meghozatalára**

1. *Gazdasági társaságok 2019. I. félévi gazdálkodásáról szóló beszámolóinak megtárgyalása*

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés a) pont al) alpontja, valamint (2) bekezdés a) pont al) alpontja értelmében, ha a gazdasági társaságban az önkormányzati tulajdonrész az 50 %-ot eléri, vagy meghaladja, úgy a társaság féléves beszámolójának elfogadásának kérdésében a Közgyűlés dönt.

A társaságok elkészítették a 2019. I. félévre vonatkozó beszámolóikat, amelyek az 1.-9. hónap tényadataival, valamint a 2019. év végére várható eredménnyel kiegészítésre kerültek. A társaságok fél éves beszámolói az előterjesztés 1-16. számú mellékletei, a háromnegyed éves adatokat, illetőleg a várható eredményeket az előterjesztés tartalmazza.

**1./ Weöres Sándor Színház Nonprofit Kft.**

A társaság beszámolója alapján 2019. év I. félévében 203 előadás/esemény valósult meg a színházban, amelyeket összesen 33.184 fizető néző tekintett meg. Az előadásszám és a nézőszám csökkenést mutat az előző időszakhoz képest, amelynek okai az őszi évad bemutatóinak nyár eleji próbái miatti korábbi évadlezárás, a két nagyszínpadi bemutató kisebb közönségigénye, valamint az egyik színész hosszan tartó betegsége miatt elmaradt előadások voltak. Mindezek ellenére összességében a megvalósult művészeti program, az előadásszám és a nézőszám is összhangban van az üzleti tervben foglaltakkal.

A fenntartó által és a fenntartón keresztül – a művészeti célok megvalósítása érdekében – folyósított támogatás 209.800 eFt, teljes egészében pénzügyileg is rendezésre került a pénzügyi ütemezésnek megfelelően. Az önkormányzat ezen kívül 1.651 eFt összegű támogatást utalt a GDPR feladatok finanszírozására.

A bérlet és jegyeladásokból bevételként 76.714 eFt-ot, az ETC-től különböző projektekre 1.467 eFt export árbevételt sikerült realizálni. Az előadások értékesítéséből és ezekhez kapcsolódó egyéb bevételekből 6.917 eFt folyt be.

A bérbeadási bevételek összege 1.544 eFt, az egyéb szerződésekből származó bevételek összege pedig 4.799 eFt volt.

A támogatók részére társasági adókedvezményt biztosító támogatásként összeg az első félévben nem folyt be. Az idei valamint a korábbi években pályázatokon odaítélt támogatások halasztott bevételei és egyéb bevételek együttesen 1.753 e Ft-ot tettek ki. A pénzügyi bevételek összege 21 eFt volt.

Az árbevétel és egyéb bevétel ennek megfelelően mindösszesen 304.150 eFt, amely összhangban van a terv időarányos részével.

A 2019. év I. félévének összes kiadása 30.729 eFt volt. A társaság félév végi kötelezettségállománya a működés méretéhez képest kezelhető nagyságrendet testesített meg. A félév végén fennálló határidőn belüli és túli állomány nem volt.

A színháznak a fenntartó önkormányzat irányába tartozása/kötelezettsége nincs. A Kft. az első félév során megőrizte pénzügyi stabilitását és tovább erősítette pénzügyi helyzetét.

A 2019. év I. félévének gazdálkodása alapvetően összhangban van az elfogadott üzleti tervvel, azonban fontos kiemelni, hogy a TAO pótló támogatás összegének még csak 1/3-ára sikerült szerződni, a fennmaradó részre még csak (62.450 eFt) - a többi kőszínházhoz hasonlóan – csupán kötelezettségvállalást nem jelentő szándéknyilatkozattal rendelkezik a társaság.

**Összességében a társaság mérlegfőösszege 2019. I. félévre vonatkozóan 164.656 eFt, adózott eredménye pedig 2.421 eFt nyereség. A társaság által ismertetett adatok szerint a 2019. év 1.-9. hónapjának eredménye 34.938 eFt, az év végi várható eredmény 751 eFt.**

A felügyelőbizottság a társaság 2019. I. félévi beszámolóját elfogadta.

**2./ Szombathelyi Médiaközpont Nonprofit Kft.**

A társaság a 2019-es üzleti év első felét – 9.786 eFt adózott eredménnyel, veszteséggel zárta. A bázisévhez, 2018. I. félévéhez képest jelentős visszaesés mutatkozik, azonban fontos, a tavalyi évben a Közgyűlés határozata értelmében az előző évek nyeresége, 66.031.827 Ft a kötelezettségi sorról a támogatási sorra került át, ami nélkül a tényleges adózás előtti eredmény 1.188.000 Ft lett volna.

A bevételek legjelentősebb hányada a film eladásból, valamint a pályázati és reklám bevételekből származik. A Közgyűlés határozatának megfelelően 2019. április végétől megjelenik a Savaria Fórum című hetilap, illetve annak online változata is. Ennek jelentős pénzügyi vonzata volt, amely befolyásolta a cég első félévi mérlegét is.

A társaság a korábbi években elmaradt műszaki fejlesztéseket is elkezdte folyamatosan megvalósítani, a pályázati forrásokat is igyekeznek minél jobban kihasználni.

Az értékesítés nettó árbevétele a félév végén nem érte el az előző évi összeg felét, több, korábban rendszeres bevétel nem jelentkezett. Az MTVA megrendelései 2019-ben minimálisra csökkentek, a HÍR Tv-be beolvadt korábbi nagy megrendelő Echo Tv megrendelései is csökkentek. Az Erdészeti Zrt. az ügyvezető váltást követően felmondta a korábbi szerződést, ami közel 2 millió Ft bevétel kiesést jelentett. Az év második felében sikerült olyan új üzleti partnereket felkutatni, akik révén a kieső bevételek egy része pótolható. A Savaria Fórum 20 millió forintos önkormányzati támogatást a társaság 2019. szeptemberében kapta meg, addig azonban a lapkiadással járó költségek a megjelenés kezdete óta folyamatosan jelentkeznek, így a féléves eredményt ez befolyásolta.

A költségeket a lapkiadással járó kötelezettségek jelentősen megnövelték, ezek egy része ugyan csak egyszeri beruházás, más részük viszont az év végéig fennálló folyamatos kötelezettség. Bérköltség tekintetében nem történt növekedés a korábbi évekhez viszonyítva.

**Összességében a társaság mérlegfőösszege 2019. I. félévre vonatkozóan 107.425 eFt, adózott eredménye pedig – 9.786 eFt veszteség. A társaság által ismertetett adatok szerint a 2019. év 1.-9. hónapjának eredménye – 2.052 eFt, az év végi várható eredmény – 2.736 eFt.**

Tekintettel arra, hogy a Kft. 2.604 eFt mértékű saját tőkéje a veszteség folytán nem csökkent a 4.700 eFt összegű törzstőke felére, ezért a veszteség rendezése tulajdonosi beavatkozást jelenleg nem igényel.

A felügyelőbizottság a társaság 2019. I. félévi beszámolóját elfogadta.

**3./ Szombathelyi Képző Központ Közhasznú Nonprofit Kft.**

A társaság konzorciumi partner a TOP-6.8.2-15-SH1 – Helyi foglalkoztatási együttműködések a megyei jogú város területén és várostérségében „Gazdaság- és foglalkoztatás-fejlesztés partnerség a Szombathelyi Járás területén” című projektben, amelynek keretében komplex munkaerő-piaci szolgáltatásokat nyújt a Kft.. Emellett a társaság szakmai megvalósítóként vesz részt a GINOP-6.2.3-17-2017-00039 programban, amelyben a szakképző intézmények pályaorientációs folyamatát segíti.

A Szombathely Képző Központ Kft. a 2019. évi működéséhez Szombathely Megyei Jogú Város Önkormányzatától (100 %-os tulajdonos) 21 millió Ft támogatást kapott. Vállalkozási jellegű árbevétele a nem közhasznú oktatási díjból származott, összege 476 eFt volt. A közhasznú tevékenység árbevétele 8.118 eFt. Pályázati és egyéb bevételekből 28.005 eFt bevételt számolt el a társaság.

Kiadási oldalon 1.135 eFt anyagköltség, 12.062 eFt igénybevett szolgáltatás költsége, 309 eFt egyéb szolgáltatás költségei, 28.785 eFt személyi jellegű ráfordítás, 2.263 eFt értékcsökkenési leírás, 2.822 eFt egyéb kiadás jelentkezett.

Összességében a társaság mérlegfőösszege 2019 I. félévre vonatkozóan 91.881 eFt, adózott eredménye 0 Ft. **A társaság által ismertetett adatok szerint a 2019. év 1.-9. hónapjának eredménye, valamint az év végi várható eredmény szintén 0 lesz.**

A felügyelőbizottság a társaság 2019. I. félévi beszámolóját elfogadta.

**4./ Fogyatékkal Élőket és Hajléktalanokat Ellátó Közhasznú Nonprofit Kft.**

A társaság a 2019. év tervei alapján összesen 579.063 eFt bevétellel számolt, amelynek 52 %-a, azaz 303.546 eFt teljesült az első félévben. Az állami normatív hozzájárulás a személyes gondoskodást nyújtó ellátásokban, a szociális ágazati összevont pótlék támogatás valamint az ellátási szerződés szerinti önkormányzati támogatás időarányosan teljesült. Nem tervezett bevételként jelenik meg a GDPR feladatok ellátásához nyújtott 1.651 eFt összegű önkormányzati támogatás.

A társaság a közfoglalkoztatásra, fejlesztő foglalkoztatásra sikeres pályázatokat nyújtott be, bértámogatást igényeltek a Vas Megyei Kormányhivataltól.

Az utcai szociális munka továbbra is finanszírozási szerződés alapján részesül támogatásban, a 2018. évre vonatkozó támogatási összeg 6.500.000 Ft/szolgálat.

Az Országos Egészségbiztosítási Pénztár által finanszírozott hajléktalanok háziorvosi rendelőjének támogatása időarányosan teljesült.

Béremelés a társaságnál 2019. évben nem volt, kizárólag a minimálbér és garantált bérminimum emelésére, valamint a kötelező közalkalmazotti béremelésre került sor.

A társaság adózott eredménye 2019. I. félévben 2.382 eFt lett, amely kedvezőbb a tervezetthez képest. Az eredményt befolyásolja, hogy egyes költségek nem időarányosan merülnek fel, de reális az esélye, hogy a tervezett eredményt év végén is teljesíteni tudja a társaság.

A társaság kötelező feladatainak zavartalan működését 2019. I. félévben biztosítani tudta, likviditási probléma nem merült fel. A társaság továbbra is takarékos gazdálkodást folytat, minden pályázati lehetőséget igyekeznek kihasználni.

**Összességében a társaság mérlegfőösszege 2019. I. félévre vonatkozóan 482.576 eFt, adózott eredménye pedig 2.382 eFt nyereség. A társaság által ismertetett adatok szerint a 2019. év 1.-9. hónapjának eredménye 4.814 eFt, az év végi várható eredmény 5.134 eFt.**

A felügyelőbizottság a társaság 2019. I. félévi beszámolóját elfogadta.

**5./ Savaria Turizmus Nonprofit Kft.**

A Kft. 2018. I. félévi eredménye negatív lett, ami annak tudható be, hogy a társaság bevételei (a Kft. nettó árbevétele az első félévben 5.413 eFt volt) alulmaradtak az éves terv időarányos részéhez képest, mivel a Savaria Történelmi Karnevál támogatását a társaság a második félévben kapta meg az Önkormányzattól. A másik ok, hogy a karneváli saját bevételek, vagyis a vásározók területfoglalásából származó bevételek szintén a második félévben realizálódnak, így ezzel sem számol az első félévi mérleg. Azonban mivel a karnevál szervezése már az első félévben megkezdődött, kiadási oldalon költségek keletkeztek.

A kiadási oldal növekedéséhez hozzájárult a VELOREGIO határon átnyúló osztrák-magyar kerékpáros turisztikai pályázat is. A projekt a tervezetthez képest nagyobb ütemben került megvalósításra, így az ezzel kapcsolatos kiadások is jóval magasabbak lettek a tervezetthez képest,

**Összességében a társaság mérlegfőösszege a 2019. I. félévre vonatkozóan 171.526 eFt, adózott eredménye – 1.836 eFt veszteség. A társaság által ismertetett adatok szerint a 2019. év 1.-9. hónapjának eredmény és az év végi várható eredmény szerint a társaság gazdálkodása nem lesz veszteséges.**

Tekintettel arra, hogy a Kft. 44.155 eFt mértékű saját tőkéje a veszteség folytán nem csökkent a 3.000 eFt összegű törzstőke felére, ezért a veszteség rendezése tulajdonosi beavatkozást nem igényel.

A felügyelőbizottság a társaság 2019. I. félévi beszámolóját elfogadta.

**6./ Vas Megyei Temetkezési Kft.**

A társaság pénzügyi helyzetét 2019. I. félévében pozitív cash-flow jellemezte, fizetőképességét az félév folyamán folyamatosan meg tudta őrizni. A társaság pénzügyi helyzetét folyamatosan a stabilitás jellemzi.

A társaság nettó árbevétele (187.736 eFt) az előző évi adatokhoz viszonyítva 9,4 %-kal nőtt. Az egyéb bevételek összege 33.151 eFt.

A társaság 2019. I. félévi összes ráfordítása 202.131 eFt, ebből anyagjellegű ráfordítás 85.855 eFt, személyi jellegű ráfordítás 104.416 eFt, értékcsökkenési leírás 8.476 eFt, egyéb ráfordítás 3.381 eFt.

A társaság 100 %-os tulajdonosa a Kemenesaljai Kistelepülésekért Nonprofit Kft-nek, azonban 2019-ban semmiféle tranzakciót nem folytatott a két társaság egymással.

**Összességében a társaság 2019. I. félévi beszámolója 975.325 eFt mérlegfőösszeget és 14.491 eFt adózott eredményt mutat. A társaság által ismertetett adatok szerint a 2019. év 1.-9. hónapjának eredménye 15.832 eFt, az év végi várható eredmény 16.127 eFt.**

A felügyelőbizottság a társaság 2019. I. félévi beszámolóját elfogadta.

**7./ Szombathelyi Parkfenntartási Kft.**

A társaság saját tőkéje 2018. I. félévére vonatkozóan 65.260 eFt, nettó árbevétele 150.965 eFt.

A társaság az idényjellegű tevékenység végzése miatt 2019. I. félévében kevesebb árbevétellel tudott gazdálkodni, azonban a költségek folyamatosan jelentkeztek és az csökkenti az eredményt. A költségek között legjelentősebbek a bérköltségek, bérjárulékok, telephely bérleti díja, rezsiköltségek, amortizációs költségek, iparűzési adó.

A társaság adózott eredménye – 5.035 eFt veszteség, amely azonban likviditási gondot nem okoz, mivel előző évi pénzmaradvány rendelkezésre áll a hiányok pótlására.

**Összességében a társaság 2019. I. félévi beszámolója 108.422 eFt mérlegfőösszeget és -5.035 eFt veszteséget mutat. A társaság által ismertetett adatok szerint a 2019. év 1.-9. hónapjának eredménye 2.734 eFt, az év végi várható eredmény 437 eFt.**

Tekintettel arra, hogy a Kft. 65.260 eFt mértékű saját tőkéje a veszteség folytán nem csökkent a 25.500 eFt összegű törzstőke felére, ezért a veszteség rendezése tulajdonosi beavatkozást nem igényel.

A felügyelőbizottság a társaság 2019. I. félévi beszámolóját elfogadta.

**8./ Savaria Városfejlesztési Kft.**

A Kft. 2019. évi üzleti tervében a tervezett éves bevétel 150.519 eFt, amelyből a féléves gazdálkodás során 72.583 eFt realizálódott, ez az éves tervezett bevétel 48,2 %-a. A bevétel a következő tényezőkből tevődik össze:

39.472 eFt belföldi értékesítés árbevételéből,

5.100 eFt alapítói támogatás,

28.011 eFt egyéb bevétel.

Az 50 % alatti bevétel teljesítés a projektek közbeszerzési eljárásainak elhúzódása, valamint a közreműködő szervezet/támogató bírálati folyamatának késedelme miatt következett be.

A 2019. I. félév során a ténylegesen felmerült működési kiadás 65.347 eFt volt. A féléves személyi jellegű kiadás 40.359 eFt, amely a tervezett költség 46,1 %-a.

Az ügyvezető tájékoztatása szerint ésszerű, takarékos gazdálkodás mellett a társaság féléves gazdálkodásának eredménye 7.236 eFt nyereség. A társaság működésére és a projektek előkészítési költségeire az Önkormányzat pénzügyi forrást biztosított támogatás formájában, valamint a korábban igényelt tagi kölcsön visszafizetési határidejének 2019. december 31. napjáig tartó meghosszabbításával.

A beszámoló hangsúlyozza, hogy a Kft. jövőbeni működéséhez továbbra is elengedhetetlen az Alapító támogatása oly módon, hogy az önkormányzati feladatok végrehajtására a Kft.-t bízza meg.

**Összességében a társaság 2019. I. félévi beszámolója 171.539 e Ft mértékű mérlegfőösszeget és 7.236 eFt adózott eredményt mutat. A társaság által ismertetett adatok szerint a 2019. év 1.-9. hónapjának eredménye - 915 eFt, az év végi várható eredmény – 1.783 eFt veszteség.**

Tekintettel arra, hogy a Kft. 17.665 eFt mértékű saját tőkéje a veszteség folytán nem csökkent a 3.000 eFt összegű törzstőke felére, ezért a veszteség rendezése tulajdonosi beavatkozást nem igényel.

A felügyelőbizottság a társaság 2019. I. félévi beszámolóját elfogadta.

**9./ Szombathelyi Távhőszolgáltató Kft.**

A társaság 2019. évi I. féléves értékesítési nettó árbevétele 1.472.719 eFt, amely a féléves terv 97%-a. 2019. év I. félévében villamos energia értékesítésére nem került sor. Az állami támogatás mértéke 480.171 eFt volt 2019. I. félévében. Az energiatámogatás az alaptevékenység teljes – támogatást is beleértve – bevételének közel 24,6%-át teszi ki.

A szolgáltatás közvetlen üzemi költségeinek közel 79%-a energia ill. anyagjellegű ráfordítás, 4%-a értékcsökkenés, 12%-a személyi jellegű, 5%-a egyéb ráfordítás. Az anyagjellegű ráfordítások értéke 1.519.117 eFt-ot tett ki. A személyi jellegű ráfordítások értéke 232.352 eFt, 2019. I. félévében az értékcsökkenés 81.349 eFt-ot tett ki. Egyéb ráfordítások összege 82.666 eFt. A társaság 2019-ben nem rendelkezik értékpapírral.

A szállítói kötelezettségek összege 318.130 eFt, összes rövid lejáratú kötelezettség 499.334 eFt. A követelések összege 549.734 eFt, ebből vevői követelések összege 94.861 eFt, kapcsolt vállalkozással szembeni követelés 17 eFt, egyéb részesedési viszonyban levő vállalkozással szemben 165.227 eFt, egyéb követelések értéke 289.629 eFt. A bankbetét 688.785 eFt.

A társaság fő célkitűzése a 2019-es üzleti év további részében is a szolgáltatás folyamatos, elvárt színvonalú biztosítása.

**Összességében a társaság mérlegfőösszege a 2019. I. félévre vonatkozóan 4.712.718** **eFt, adózott eredménye 117.316 eFt nyereség. A társaság által ismertetett adatok szerint a 2019. év 1.-9. hónapjának eredménye - 27.315 eFt , az év végi várható eredmény 20.247 eFt.**

A felügyelőbizottság határozata az ülésen kerül ismertetésre.

**10./ Haladás Sportkomplexum Fejlesztő Nonprofit Kft.**

2019-ben a Társaság kiemelt figyelmet fordított a karbantartási és egyéb szolgáltatási szerződéses összegek csökkentésére, egyrészt lehetővé téve ezáltal a létesítmény minél gazdaságosabb működtetését, másrészt a létesítmény használóinak karbantartási szerződésekből adódó terheinek csökkentését. A szerződések megkötésekor az Üzemeltető ügyelt a hosszú, lehetőség szerint 30 napos fizetési határidőkben történő megállapodásra, elősegítve a társaság likviditásának fenntartását.

A társaság felülvizsgálta a kötendő, valamint az érvényben lévő karbantartási szerződések műszaki tartalmát, díjait, továbbá az esetleges vállalkozó kiváltásokat a garanciális kötelem fenntartása mellett.

A 2018-ban kötött szerződések havi átlagköltségét összevetve a 2019. évre kötött ugyanezen szerződések átlagos havi költségével, azt tapasztalható, hogy havi szinten mintegy 10 %-os karbantartási díj csökkenést tudott elérni a társaság.

A GDPR-ra vonatkozó megbízási szerződés is aláírásra került.

A Kft. számos egyeztetést tartott a Haladás Labdarúgó Kft. képviselőivel a 2019. június 30-án lejáró, új bérleti szerződés kapcsán, valamint a 2018. évi kintlévőségek mielőbbi rendezése érdekében. A bérleti szerződés tekintetében felek azt vették alapul, hogy az idei évben sem emelkedik a tavalyi 75 millió Ft-nál magasabb összegre a bérleti díj. A bérlő kijelentette, hogy nem kíván a következő szerződéses időszakban a bérleti díjon felül a mérkőzések megrendezhetőségét hivatott karbantartásokért fizetni. A Kft. ezt figyelembe véve a tárgyalást abba az irányba terelte, hogy a Sportkomplexum mérkőzésekhez kapcsolódó bevételszerzési, jutalékszerzési tevékenységét elősegítse. A bérleti szerződés tervezetét a társaság összeállította, amelyet számos egyeztetés után a felek aláírtak.

A HVSE-vel és a HVSE Sport Kft-vel a sportcsarnok használatára kötött 2018. évi bérleti szerződés 2019. március 31-ig, majd április 30-ig és június 30-ig meghosszabbításra került. A bérleti díj időarányos része szerepeltetésre került a féléves beszámolóban.

A Kormány 1251/2019.(IV.30.) Kormányhatározata alapján - melyben a HVSE 297,8 m Ft összegű támogatásban részesült -, Felek három oldalú Megállapodás tervezetet állítottak össze a Kormányhatározatban biztosított támogatás felhasználásáról és a bérleti jogviszonyról. A három oldalú Megállapodás és a mellékletét képező részletes költségvetés az Emberi Erőforrások Minisztériumának iránymutatása alapján elkészült, általuk elfogadásra került, amely lehetővé teszi a Kormány HVSE részére biztosított 297,8 m Ft összegű támogatás felhasználását. A Kormányzati támogatás felhasználására akkor nyílik lehetőség, ha az Emberi Erőforrások Minisztériuma és a Szombathelyi MÁV Haladás Vasutas Sportegyesület között létrejött Támogatói okirat elengedhetetlen részét képező, a felek által aláírt háromoldalú Megállapodás, valamint az ehhez kapcsolódó költségvetés az EMMI-hez beérkezik, amelynek határideje 2019. június 30. volt.

A háromoldalú megállapodás tervezetét a Sportkomplexum felügyelőbizottsága (12./2019. (VI.07.) határozat), Szombathely MJV Gazdasági és Városstratégia Bizottsága, a Jogi és Társadalmi Kapcsolatok Bizottsága (149/2019. (VI.12.) JTKB számú határozat), valamint a Közgyűlés is elfogadta.

A Kft elkészítette, majd a Közgyűlés döntései alapján többször átdolgozta a 2019. évre vonatkozó üzleti tervét. A 2019. évi üzleti tervének bevételi oldalán a 2018. évi bérleti díjakat alapul véve számolt mind a Szombathelyi MÁV Haladás Vasutas Sportegyesület, mind a HVSE Sport Kft, mind a Szombathelyi Haladás Labdarúgó Kft által fizetett bérleti díjakkal.

Az EMMI által biztosított teljes, 297,8 millió Ft összegű támogatás nettó összege (235,7 millió Ft) az üzleti tervükben a HVSE és HVSE Sport Kft. bérleti díjával, valamint a Sportkomplexum működtetésével kapcsolatosan felmerült, továbbszámlázható üzemeltetési költségek elszámolásával került kimutatásra.

Az üzleti tervében a társaság figyelembe vette a Szombathelyi Haladás Labdarúgó Kft bizonytalanná vált üzleti környezetét is. Mivel a Labdarúgó Kft a jelenleg kimutatott 44 millió Ft összegű bruttó kintlévőségéből pénzügyileg a beszámoló elkészítéséig még semmit nem rendezett, ezért a tőlük várható betervezett bérleti díj, valamint a bérleti szerződések alapján továbbszámlázandó karbantartási- és rezsi költségek tekintetében számviteli céltartalékot képeztek (95,2 millió Ft), amely az egyéb ráfordítások között került kimutatásra. Fizető bérlő hiányában további kockázatot jelentett volna a Stadion működésének biztosítása, amely a Haladás Sportkomplexum Fejlesztő NKft.-nek ebben az esetben plusz feladatként jelentkezett volna. A Stadion rendeltetés szerinti állapotának, használhatóságának és állagának megőrzése céljából további plusz forrásigény jelentkezett, melynek tervezett összege 99 millió Ft. A módosított üzleti tervet a társaság felügyelőbizottsága (14./2019. (VI.07.) sz. határozat), Szombathely MJV Gazdasági és Városstratégia Bizottsága, a Jogi és Társadalmi Kapcsolatok Bizottsága (149/2019. (VI.12.) JTKB számú határozat), valamint a 2019. június18-i Közgyűlés is elfogadta.

**Összességében a társaság mérlegfőösszege a 2019. I. félévre vonatkozóan 14.271.877 eFt, adózott eredménye - 5.723 eFt veszteség.**

Tekintettel arra, hogy a Kft. 62.371 eFt mértékű saját tőkéje a veszteség folytán nem csökkent a 13.000 eFt összegű törzstőke felére, ezért a veszteség rendezése tulajdonosi beavatkozást nem igényel.

A felügyelőbizottság a társaság 2019. I. félévi beszámolóját elfogadta.

11./ VASIVÍZ ZRt.

A társaság első félévi korrigált összes bevétele 3.501.778 e Ft, a tervezett éves összeg 46 %-a. Ezen bevétel ivóvíztermelés és -szolgáltatásból, szennyvízelvezetés és -tisztításból, ipari vízszolgáltatásból, fürdőszolgáltatásból, építőipari tevékenységből, exportértékesítésből, pénzügyi bevételekből tevődik össze.

Az I. félév korrigált összes költsége és ráfordítása 4.252.106 eFt, a tervezett éves összeg 51,7 %-a.

Az elsődleges tevékenységek együttes eredménye –311.243 eFt, a másodlagos tevékenységek együttes eredménye 48.064 eFt, ezen belül a fürdő szolgáltatás vesztesége - 107 822 eFt.

A beszámoló rögzíti, hogy az egyéb bevételek tervezett összegében szerepel az Önkormányzattól az uszoda veszteség finanszírozására várható 100 mFt támogatás, amelynek pénzügyi megvalósulása az év végén várható. Az Önkormányzat 2019. évi költségvetése jelenleg 100 mFt támogatást tartalmaz uszoda veszteség finanszírozására.

Az elsődleges tevékenységek árbevétele az üzleti tervnek megfelelően alakult a vizsgált időszakban. A másodlagos tevékenységeken belül az építőipar árbevétele maradt el az időarányos tervtől. Ennek oka, hogy az építési munkák jelentős része a nyári hónapokban zajlik, ezek árbevétele várhatóan a következő negyedévben realizálódik.

**Összességében a társaság mérlegfőösszege 2019. év I. félévében 5.197.262 eFt, adózott eredménye – 710.385 eFt veszteség. A társaság által ismertetett adatok szerint a 2019. év 1.-9. hónapjának eredménye – 614.233 eFt , az év végi várható eredmény – 621.967 eFt.**

A beszámoló a bevételek és kiadások, valamint az eredmény bemutatásán túl kitér a társaság által végzett fejlesztések, beruházások, építési tevékenység, eszközfenntartás és hibaelhárítás, vízminőség, szennyvíztisztítás, környezetvédelem és hatósági ellenőrzés körében tett intézkedések, valamint a létszám- és bérgazdálkodás részletes ismertetésére is.

Az Igazgatóság és a Felügyelőbizottság a társaság 2019. I. félévi beszámolóját elfogadta.

**12./ SZOVA Szombathelyi Vagyonhasznosító és Városgazdálkodási Nonprofit Zrt.**

A társaság 2019. I. félévi üzemi eredménye 238.000 e Ft nyereség, adózás előtti eredménye 222.000 eFt nyereség.

A 2019. évi üzleti terv kiindulópontja az volt, hogy a tervezett 8 %-os béremelés várhatóan 100 millió Ft-ot meghaladó költségnövekedést eredményez, az anyagjellegű ráfordításoknál pedig megjelennek az előző években elhalasztott áremelések, így a költségek jelentős emelkedése várható. Ennek a növekedésnek a bevételi oldalon a szolgáltatási díjak emelésével, a szolgáltatási volumen növelésével és ingatlan értékesítésből származó egyszeri bevétellel (40 millió Ft telek értékesítésből származó bevétel) igyekezett a társaság fedezetet teremteni. Az első félévi adatokból látható, hogy a tényleges bevételek minimális mértékben maradtak el az éves terv időarányos részétől, költség oldalon viszont lényeges megtakarítás mutatkozik. Az anyagi jellegű ráfordítások a tervezett növekedés helyett csökkenést mutatnak, kivéve az eladott áruk beszerzési értékét, ahol a növekedést a Szőllősi sétányon épülő lakások kivitelezési költsége okozza, azonban erre a lakások értékesítéséből származó bevételek fedezetet nyújtanak.

A beruházási terv végrehajtásában időbeli csúszást okozott, hogy az üzleti terv a szokásosnál később, április végén került elfogadásra, emiatt a beruházások a tervezettnél később kezdődhettek meg. Az első félév egyik legfontosabb eseménye a Sárdi-ér utcai ipari parki terület közművesítésének befejezése volt. A projekt műszaki átadása megtörtént, jelenleg a használatba vételi engedélyekre vár a társaság. A következő időszak fő feladata ezeknek a telkeknek az értékesítése lesz.

A társaság likviditási helyzete az előző évekhez képest javult, mivel a SZOMHULL Nonprofit Kft. rendezni tudta 2018. évi tartozásait, valamint a 2019. I. negyedévi alvállalkozói díját. Azonban ez a kedvező helyzet csupán annak köszönhető, hogy az Önkormányzat év elején 500 millió Ft tagi kölcsönt biztosított, valamint az NHKV Zrt. kompenzálta a közszolgáltatás 2018. évi veszteségét.

A devizakötvény esedékes törlesztő részlete (188.203 eFt) a terv szerint átutalásra került, azonban a forint gyengülése miatt a forintra átszámított tartozás összege nem csökkent. A devizakötvény átértékelésére a féléves beszámolóban nem kerül sor.

A társaság gazdálkodására közvetlen veszélyt jelent a munkaerőhiány. A közszolgáltatás folyamatossága különféle intézkedésekkel biztosított volt, azonban a közszolgáltatáson kívüli hulladékszállításban és a köztisztasági tevékenységeknél előfordultak fennakadások.

**Összességében a társaság mérlegfőösszege 2019. év I. félévében 16.184.166 eFt, adózott eredménye 222.682 eFt. A társaság által ismertetett adatok szerint a 2019. év 1.-9. hónapjának eredménye 234.864 eFt, az év végi várható eredmény 144.051 eFt.**

Az Igazgatóság és a Felügyelőbizottság a társaság 2019. I. félévi beszámolóját elfogadta.

**13./ SZOVA Szállodaüzemeltető Kft.**

A társaság 2019. I. félévi eredménye 346 e Ft veszteség. A Kft.-nek bevétele nem keletkezett, a veszteséget a számviteli szolgáltatásokkal és a bankszámla-vezetéssel kapcsolatos költségek okozzák. A tervezett szálloda építés előkészítésére 2019. I. félévben 46.742 eFt-ot használt fel a társaság, amely a befejezetlen beruházások értékét növelte.

A végleges kiviteli tervek alapján készült tervezői költségbecslés szerint a szálloda kivitelezési költsége magasabb az eredetileg, 2015-ben tervezett bekerülési költségnél, a projektben való továbblépéshez stratégiai döntések szükségesek.

A projektelőkészítés finanszírozását részben az 50 millió forintos törzstőke, részben pedig a SZOVA Nonprofit Kft. által biztosított 75 millió Ft összegű tagi kölcsön biztosította.

**A Kft. 2019. I. félévre vonatkozó mérlegfőösszege 123.931 eFt, adózott eredménye - 346 eFt veszteség.** **A társaság által ismertetett adatok szerint a 2019. év 1.-9. hónapjának eredménye - 466 eFt, az év végi várható eredmény - 776 eFt.**

Tekintettel arra, hogy a Kft. 48.589 eFt mértékű saját tőkéje a veszteség folytán nem csökkent a 50.000 eFt összegű törzstőke felére, ezért a veszteség rendezése tulajdonosi beavatkozást nem igényel.

A felügyelőbizottság határozata az ülésen kerül ismertetésre.

**14./ SZOMHULL Szombathelyi Hulladékgazdálkodási Közszolgáltató Nonprofit Kft.**

Mivel a hulladékgazdálkodási közszolgáltatás feltételrendszere érdemben nem változott, így a társaságnál az előző évek azonos időszakához hasonló, 243.704 eFt összegű veszteség keletkezett 2019. I. félévében. A veszteség oka, hogy az NHKV Zrt. által év közben kifizetett 1,8-1,9 Ft/liter szolgáltatási díj nem nyújt fedezetet a közszolgáltatás költségeire.

Az NHKV Zrt. a 2018. évi beszámoló elfogadását követően felülvizsgálta a társaságnak kifizetett közszolgáltatási díjakat és utólag 492 millió Ft kifizetéséről döntött, amelyet június hónapban át is utalt. Ezzel a 2018. évre kimutatott 472 millió Ft veszteség teljes kompenzációja megtörtént, a veszteség finanszírozását az Önkormányzatnak nem kellett teljesítenie. Mivel normatív szabályok erre nincsenek, ezért csupán remélhető, hogy utólag a 2019. évi veszteség megtérítésére is sor kerül majd.

Az Önkormányzat által 2019. januárban folyósított 500 millió Ft összegű tagi kölcsön, valamint az NHKV Zrt. által kifizetett összeg lehetővé tette a tartozások rendezését, így a társaságnak 2019. június 30-án határidőn túli tartozása nem volt. Az újratermelődő veszteség miatt azonban ez a kedvező likviditási helyzet csak átmenetim az év végén várhatóan ismét fizetési nehézségek lesznek. 2019. októberében lejárt a közszolgáltatás végzéséhez szükséges minősítési engedély érvényessége. Az új engedély iránti kérelmet a Kft. benyújtotta a környezetvédelmi hatósághoz, amely alapján 2019. szeptember 11-én kelt döntésben további 36 hónapra meghosszabbításra került az engedély.

**Összességében a társaság mérlegfőösszege 2019. I. félévre vonatkozóan 671.568 eFt, adózott eredménye pedig – 243.704 eFt veszteség. A társaság által ismertetett adatok szerint a 2019. év 1.-9. hónapjának eredménye - 292.101 eFt, az év végi várható eredmény – 478.668 eFt veszteség.**

A felügyelőbizottság határozata az ülésen kerül ismertetésre.

**A társaság jogi és pénzügyi helyzetére tekintettel javaslom, hogy a Közgyűlés kérje fel az ügyvezetőt, hogy a társaság hosszú távú működésére vonatkozó javaslatát terjessze a Közgyűlés 2020. januári ülése elé.**

*b) Eltérő üzleti évű gazdasági társaságok 2018/2019-es üzleti évi beszámolóinak megtárgyalása*

Az alábbi két gazdasági társaság – a Közgyűlés 156/2018.(VI.25.), valamint 157/2018. (VI.25.) Kgy. sz. határozata alapján – 2018. július 1. napjától eltérő üzleti év alkalmazását vezette be, amely szerint **az üzleti év a számvitelről szóló 2000. évi C. törvény 11. § - ban meghatározottak alapján a naptári évtől eltérően július 1.-től június 30-ig terjedő időszak**. Emiatt a 2018. július 1. – 2019. június 30. között időszakra vonatkozóan a társaságoknak a mérlegbeszámolókat 2019. november 30. napjáig kell elkészíteni és az elfogadást követően közzétenni.

**1./ Szombathelyi Sportközpont és Sportiskola Nonprofit Kft.**

A társaság egyik fő feladata az Önkormányzat tulajdonában lévő sportlétesítmények üzemeltetése, működtetése, karbantartása és lehetőségeihez mérten fejlesztése. Három fő kategóriába sorolható a feladatainak köre: sportlétesítményekkel kapcsolatos, sportszakmai jellegű, illetve sportiskolai feladatok.

A Kft. önkormányzati támogatásból és saját bevételeiből fedezte kiadásait. A társaságnak a beszámolási időszakban nem volt tagi kölcsöne.

A Szombathelyi Sportközpont és Sportiskola Nonprofit Kft. a 2018. – 2019. évi működéséhez Szombathely Megyei Jogú Város Önkormányzatától (100 %-os tulajdonos) 212.802 eFt támogatást kapott.

A Kft. a 2018/2019. évi üzleti éve során összesen 534.880 eFt bevételt számolt el. A közhasznú tevékenység bevétele 465.406 eFt, a vállalkozási tevékenység bevétele 69.474 eFt.

A társaság a 2018/2019. évi üzleti évben 628.383 eFt ráfordítást számolt el. A ráfordítások összegéből 244.927 eFt személyi jellegű ráfordítás, 340.696 eFt anyagjellegű ráfordítás, 26.789 eFt értékcsökkenési leírás, 15.921 eFt egyéb ráfordítás, 50 eFt pénzügyi műveletek ráfordításai.

Összességében a társaság mérlegfőösszege 2018/2019. évi üzleti évre vonatkozóan 245.495 eFt, adózott eredménye pedig – 94.069 eFt.

Tekintettel arra, hogy a Kft. 29.148 eFt mértékű saját tőkéje a veszteség folytán nem csökkent a 3.000 eFt összegű törzstőke felére, ezért a veszteség rendezése tulajdonosi beavatkozást nem igényel, a veszteség az eredménytartalék terhére elszámolható.

A felügyelőbizottság a társaság 2018/2019. évi beszámolóját elfogadta azzal, hogy a Közgyűlés a a Kft. működési támogatásának összegét vizsgálja felül, mivel fennáll annak a veszélye, hogy a társaság az alulfinanszírozottság miatt jegyzett tőkéjét elveszíti és fizetésképtelenné válik. A felügyelő bizottság döntésére is figyelemmel **javaslom, hogy a Közgyűlés kérje fel a társaság ügyvezetőjét, hogy a Kft. pénzügyi konszolidálására vonatkozó javaslatát terjessze a Közgyűlés decemberi ülése elé.**

**2./ FALCO KC Szombathely Kft.**

A társaság – 36.774 eFt üzemi tevékenység eredménnyel és – 40.041 eFt adózott eredménnyel, veszteséggel zárta a 2018/2019-es üzleti évet, amely időszak alatt 65.984 eFt értékesítésből származó nettó bevételt és 377.027 eFt egyéb bevételt realizált.

A ráfordítások összetétele a 2018/2019-es üzleti évben:

Anyagjellegű ráfordítások 321.551 eFt

Személyi jellegű ráfordítások 153.819 eFt

Értékcsökkenési leírás 764 eFt

Egyéb ráfordítások 3.651 eFt

Pénzügyi műveletek ráfordításai 2.497 eFt

Összességében a társaság mérlegfőösszege a 2018/2019-es üzleti évre vonatkozóan 102.665 eFt, adózott eredménye pedig – 40.041 eFt.

Felhívom a Tisztelt Közgyűlés figyelmét, hogy a FALCO KC Szombathely Kft. saját tőkéje a 2018/2019-es üzleti év veszteségének hatására ismét negatív lett. A Polgári Törvénykönyvről szóló 2013. évi V. törvény 3:133. § (2) bekezdése értelmében, ha egymást követő két üzleti évben a társaság saját tőkéje nem éri el az adott társasági formára kötelezően előírt jegyzett tőkét, és a tagok a második év beszámolójának elfogadásától számított három hónapon belül a szükséges saját tőke biztosításáról nem gondoskodnak, e határidő lejártát követő hatvan napon belül a gazdasági társaság köteles elhatározni átalakulását. Átalakulás helyett a gazdasági társaság a jogutód nélküli megszűnést vagy az egyesülést is választhatja.

Fentiek alapján tehát az önkormányzatnak, mint kizárólagos tulajdonosnak határozni kell különösen a pótbefizetés előírásáról, vagy a törzstőke más módon való biztosításáról, illetve a törzstőke leszállításáról, mindezek hiányában a társaságnak más társasággá történő átalakulásáról, illetve jogutód nélküli megszűnéséről. A határozatokat legkésőbb három hónapon belül végre kell hajtani.

Javaslom, a Tisztelt Közgyűlésnek, hogy Szombathely Megyei Jogú Város Önkormányzata 2019. évi költségvetési rendeletében, a társaság részére támogatás címén biztosított 220.000.000,- Ft-ból 40.041 eFt pótbefizetés jogcímén kerüljön elszámolásra. A pótbefizetés teljes összege szükséges a keletkezett veszteség pótlásához, hogy a társaság saját tőkéje a Ptk.-ban meghatározott minimum összeggel (3.000.000 Ft-tal) megegyezzen. Tekintettel arra, hogy a veszteségpótlás összege a költségvetési rendeletben biztosított támogatásból kerülne fedezésre, így szükséges a 220.000.000,- Ft összegű támogatási szerződést módosítani.

A felügyelőbizottság határozata az ülésen kerül ismertetése.

*c) Tájékoztató a Szombathelyi Haladás Labdarúgó és Sportszolgáltató Kft. működéséről, jövőbeni helyzetéről*

Az Önkormányzat 2019. szeptember 9. napján megállapodást kötött a Szombathelyi Haladás Labdarúgó és Sportszolgáltató Kft.-vel, valamint a HALMILL Team Tanácsadó Kft.-vel 150 millió Ft összegű támogatás nyújtására. A megállapodás 16. pontja értelmében a Haladás Kft. vállalta, hogy a szerződés aláírásától számított 30 napon belül a társaság átad az Önkormányzat számára jóváhagyásra egy középtávú koncepciót a klub további céljairól, szponzorációs és működtetési elképzelésekről. A társaság a kért anyagot (1. sz. melléklet) elkészítette és 2019. október 8-án eljuttatta Önkormányzatunkhoz.

Önkormányzatunk november 13-án kérte az ügyvezetőt, hogy a társaság aktuális pénzügyi helyzetéről szóló tájékoztatást küldje meg, amelyre az ügyvezető a kft. szeptember 30. napi fordulónappal elkészített mérlegét (2. sz. melléklet), a 2019. október 30-i taggyűlési jegyzőkönyvet (3. sz. melléklet) és a 2019. szeptember 11-i felügyelőbizottsági jegyzőkönyvet (4. sz. melléklet) bocsátotta Önkormányzatunk rendelkezésére.

A megállapodás 9. pontjában a Haladás Kft. kötelezte magát arra, hogy vállalja működésének az Önkormányzat által kiválasztott szakértő általi teljes átvilágítását a gazdasági események tekintetében. Önkormányzatunk a PÉNZINFO Audit Könyvszakértő és Szaktanácsadó Kft.-vel kívánta a szakvéleményt elkészíttetni, mivel korábban már hasonló tárgyban szerződéses kapcsolatban álltunk a PÉNZINFO Kft.-vel. A társaság részéről tudomásunkra jutott, hogy a HVSE szintén átvilágítást kezdeményezett a PÉNZINFO Audit Könyvszakértő és Szaktanácsadó Kft-vel, amely a szakértői anyagot el is készítette. Így költséghatékonysági szempontból kértük, hogy a HVSE az átvilágítás dokumentációját Önkormányzatunk részére bocsássa rendelkezésre.

Tekintettel arra, hogy a cég által megküldött adatok alapján érdemi, megalapozott döntést nem lehet hozni, így miután Önkormányzatunk rendelkezésére áll a szekértői vélemény, az abban foglaltakat a Tisztelt Közgyűlés elé terjesztem.

Kérem a Tisztelt Közgyűlést, hogy az előterjesztést megtárgyalni, és a határozati javaslatokban foglaltak szerint dönteni szíveskedjék.

**Szombathely, 2019. november 20.**

**/: Dr. Nemény András :/**

**I.**

**Határozati javaslat**

**........../2019. (XI.28.) Kgy. sz. határozat**

Szombathely Megyei Jogú Város Közgyűlése a **Weöres Sándor Színház Nonprofit Kft**. 2019. I. félévi beszámolóját elfogadja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Jordán Tamás, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**II.**

**Határozati javaslat**

**........../2019. (XI.28.) Kgy. sz. határozat**

Szombathely Megyei Jogú Város Közgyűlése a **Szombathelyi Médiaközpont Nonprofit Kft**. 2019. I. félévi beszámolóját elfogadja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Halmágyi Miklós, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**III.**

**Határozati javaslat**

**........../2019. (XI.28.) Kgy. sz. határozat**

Szombathely Megyei Jogú Város Közgyűlése a **Szombathelyi Képző Központ Nonprofit Kft**. 2019. I. félévi beszámolóját elfogadja.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Bálint András, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**IV.**

**Határozati javaslat**

**........../2019. (XI.28.) Kgy. sz. határozat**

Szombathely Megyei Jogú Város Közgyűlése a **Fogyatékkal Élőket és Hajléktalanokat Ellátó Közhasznú Nonprofit Kft**. 2019. I. félévi beszámolóját elfogadja.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Németh Klára, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**V.**

**Határozati javaslat**

**........../2019. (XI.28.) Kgy. sz. határozat**

1. Szombathely Megyei Jogú Város Közgyűlése a **Savaria Turizmus Nonprofit Kft**. 2019. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Grünwald Stefánia, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** a társaság taggyűlése

**VI.**

**Határozati javaslat**

**........../2019. (XI.28.) Kgy. sz. határozat**

Szombathely Megyei Jogú Város Közgyűlése a **Vas Megyei Temetkezési Kft**. 2019. I. félévi beszámolóját elfogadja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Kiskós Ferenc, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: azonnal

**VII.**

**Határozati javaslat**

**........../2019. (XI.28.) Kgy. sz. határozat**

Szombathely Megyei Jogú Város Közgyűlése a **Szombathelyi Parkfenntartási Kft**. 2019. I. félévi beszámolóját elfogadja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Kiss Dávid, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: azonnal

**VIII.**

**Határozati javaslat**

**........../2019. (XI.28.) Kgy. sz. határozat**

Szombathely Megyei Jogú Város Közgyűlése a **Savaria Városfejlesztési Nonprofit Kft**. 2019. I. félévi beszámolóját elfogadja.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Dr. Kovácsné Takács Klaudia, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: azonnal

**IX.**

**Határozati javaslat**

**........../2019. (XI.28.) Kgy. sz. határozat**

1. Szombathely Megyei Jogú Város Közgyűlése a **Szombathelyi Távhőszolgáltató Kft**. 2019. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a SZOVA Nonprofit Zrt. vezérigazgatóját, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Kovács Márta, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: a társaság taggyűlése

**X.**

**Határozati javaslat**

**........../2019. (XI.28.) Kgy. sz. határozat**

Szombathely Megyei Jogú Város Közgyűlése a **Haladás Sportkomplexum Fejlesztő Nonprofit Kft**. 2019. I. félévi beszámolóját elfogadja.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Jagodits Rómeó, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: azonnal

**XI.**

**Határozati javaslat**

**........../2019. (XI.28.) Kgy. sz. határozat**

Szombathely Megyei Jogú Város Közgyűlése a **VASIVÍZ ZRt.** 2019. I. félévi beszámolóját elfogadásra javasolja a társaság Közgyűlésének.

2. A Közgyűlés felhatalmazza a polgármestert, hogy a társaság közgyűlésén a fenti döntést képviselje.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Dr. Kohuth Viktor, a társaság vezérigazgatója

Nagyné dr. Gats Andrea, a Jogi és Képviselői Osztály vezetője)

Határidő: a társaság közgyűlése

**XII.**

**Határozati javaslat**

**........../2019. (XI.28.) Kgy. sz. határozat**

Szombathely Megyei Jogú Város Közgyűlése a **SZOVA Szombathelyi Vagyonhasznosító és Városgazdálkodási Nonprofit Zrt.** 2019. I. félévi beszámolóját elfogadja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Dr. Németh Gábor, a társaság vezérigazgatója

Nagyné dr. Gats Andrea, a Jogi és Képviselői Osztály vezetője)

Határidő: azonnal

**XIII.**

**Határozati javaslat**

**........../2019. (XI.28.) Kgy. sz. határozat**

1. Szombathely Megyei Jogú Város Közgyűlése a **SZOVA Szállodaüzemeltető Kft**. 2019. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a SZOVA Nonprofit Zrt. vezérigazgatóját, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Dr. Németh Gábor, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: a társaság taggyűlése

**XIV.**

**Határozati javaslat**

**........../2019. (XI.28.) Kgy. sz. határozat**

1. Szombathely Megyei Jogú Város Közgyűlése a **SZOMHULL Szombathelyi Hulladékgazdálkodási Közszolgáltató Nonprofit Kft**. 2019. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a polgármestert, hogy a társaság taggyűlésén a fenti döntést képviselje.

3. A Közgyűlés felkéri az ügyvezetőt, hogy a társaság hosszú távú működésére vonatkozó javaslatát terjessze a Közgyűlés 2020. januári ülése elé.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Taoufik Roland, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: 1.-2. pont: a társaság taggyűlése

3. pont: a Közgyűlés 2020. januári ülése

**XV.**

**Határozati javaslat**

**........../2019. (XI.28.) Kgy. sz. határozat**

1./ Szombathely Megyei Jogú Város Közgyűlése a Szombathelyi Sportközpont és Sportiskola Nonprofit Kft.-nek a számvitelről szóló 2000. évi C. törvény 4. § (1) bekezdése alapján elkészített 2018/2019-es üzleti évre vonatkozó beszámolóját megtárgyalta, és azt

245.495 eFt mérlegfőösszeggel   
 - 94.069 eFt adózott eredménnyel, veszteséggel elfogadja.

2./ A Közgyűlés az adózott eredményt, veszteséget az eredménytartalék terhére számolja el.

3./ A Közgyűlés a Szombathelyi Sportközpont és Sportiskola Nonprofit Kft. által elkészített 2018/2019-es üzleti évre vonatkozó közhasznúsági mellékletet jóváhagyja.

4. A Közgyűlés felkéri az ügyvezetőt, hogy a társaság pénzügyi konszolidálására vonatkozó javaslatát terjessze a Közgyűlés decemberi ülése elé.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Karácsony Krisztina, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** 1.-3. pont: azonnal

4. pont: a Közgyűlés decemberi ülése

**XVI.**

**Határozati javaslat**

**........../2019. (XI.28.) Kgy. sz. határozat**

1./ Szombathely Megyei Jogú Város Közgyűlése a FALCO KC Szombathely Kft.-nek a számvitelről szóló 2000. évi C. törvény 4. § (1) bekezdése alapján elkészített 2018/2019-es üzleti évre vonatkozó beszámolóját megtárgyalta, és azt

102.665 eFt mérlegfőösszeggel   
 - 40.041 eFt adózott eredménnyel, veszteséggel elfogadja.

2./ A Közgyűlés az adózott eredményt, - 40.041 eFt-ot az eredménytartalékba helyezi.

3./ A Közgyűlés a Polgári Törvénykönyvről szóló 2013. évi V. törvény 3:133. § (2) bekezdésében foglalt kötelezettségének eleget téve a társaság tőkehelyzetének helyreállítása érdekében az önkormányzat 2019. évi költségvetési rendeletében, a FALCO KC Szombathely Kft. részére, támogatás jogcímén biztosított 220.000.000,- Ft-ból 40.041 eFt-ot pótbefizetés jogcímen számol el. A Közgyűlés felhatalmazza a polgármestert a támogatási szerződés módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Gráczer György, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

3. pont: 2019. december 31.

**XVII.**

**Határozati javaslat**

**........../2019. (XI.28.) Kgy. sz. határozat**

Szombathely Megyei Jogú Város Közgyűlése a Szombathelyi Haladás Labdarúgó és Sportszolgáltató Kft. által megküldött dokumentumokban foglaltakat megtárgyalta és úgy döntött, hogy azok alapján a társasággal kapcsolatban megalapozott döntést nem lehet hozni.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal